Μπορεί το ελληνικό rap να υπάρχει εδώ και περίπου τρεις δεκαετίες, όμως το κοινό και ο Τύπος άργησαν πολύ να το αποδεχτούν, με αποτέλεσμα να έχουμε μεγάλες ελλείψεις στην καταγραφή των πρώτων ημερών του. Οι πληροφορίες που έχουμε σε ό,τι αφορά τους πρωτοπόρους της σκηνής, προέρχονται από τις επίσημες κυκλοφορίες, μαρτυρίες και κάποια βίντεο που κυκλοφορούν. Ούτως ή άλλως, οι περισσότεροι είχαν στη συνέχεια μια κάποια πορεία στον χώρο. Τι γίνεται όμως με κάποιους «αφανείς ήρωες», που ίσως και να πρωτοπόρησαν χωρίς να το καταλάβουν;

Για πολλούς από αυτούς, μάλλον δεν θα μάθουμε ποτέ.

Πριν από λίγες μέρες, είχα μια κουβέντα με έναν rap καλλιτέχνη και φίλο, τον Τωm Unit, ο οποίος μου έδειξε το παραπάνω ντοκουμέντο. «Πάρε ντοκουμέντο ελληνικού hip-hop», μου είπε. Στο καταγεγραμμένο από κάμερα VHS βίντεο, φαίνεται αρχικά ένας τύπος που κάνει γκριμάτσες και στη συνέχεια, σε πρώτο πλάνο, έρχονται κάποιοι μεγάλοι πάγκοι, στις φιλόξενες επιφάνειες των οποίων αναπαύονται πικάπ και μουσικός εξοπλισμός, που το 1989 -χρονιά που γυρίστηκε το εν λόγω υλικό- πρέπει να φάνταζαν ως άπιαστο όνειρο για πολλούς. Ο χώρος μοιάζει με αποθήκη σπιτιού. Σε μια εποχή που δεν υπήρχαν πολλά στούντιο τα γκρουπ -ανεξαρτήτως είδους μουσικής- έστηναν τους δικούς τους DIY χώρους για πρόβες, είτε σε κάποιο γκαράζ είτε σε εγκαταλελειμμένους χώρους και αποθήκες.

«Ba$$$onics Crew 1989», διαβάζουμε στον τίτλο του βίντεο που έχει αναρτηθεί στο YouTube και μόνο απ' το όνομα καταλαβαίνεις ότι επρόκειτο για παιδιά επηρεασμένα από όσα γίνονταν στην Αμερική, την ίδια εποχή. Όταν, δηλαδή, οι Βeastie Boys και οι Run-DMC ήταν ήδη superstar, με τους De La Soul -βινύλιο των οποίων παρατήρησα σε ένα από τα πικάπ- και τους A Tribe Called Quest να κάνουν τα πρώτα τους βήματα. Οι DJ Scratchy Scratch, DJ TC και MC ST, λοιπόν, αποτελούσαν το εν λόγω γκρουπ και όπως μπορεί να δει και να ακούσει κανείς στο παραπάνω «διαμάντι», προσπαθούσαν να βρουν τα πατήματά τους.

Αυτό που προκαλεί ενδιαφέρον είναι ότι ο MC του γκρουπ ραπάρει στα ελληνικά και αν δεν κάνω λάθος, έχει προφορά που μαρτυρά ότι πιθανώς έχει ζήσει στο εξωτερικό. Το ερώτημα είναι αν οι FF.C είχαν προλάβει να γυρίσουν τον στίχο στη μητρική τους γλώσσα το 1989. Κάτι που για πολλούς είχε συμβεί από τις πρώτες τους μέρες πίσω στο 1987, με κάποια πρόχειρα ηχογραφημένα κομμάτια όπως το «Νεοναζί Καλός, Μόνο Νεκρός».

Ωστόσο, δεν υπάρχει κάποια χειροπιαστή απόδειξη που να αποδεικνύει πότε ακριβώς ηχογραφήθηκε. Σε κάποια σπάνια live βίντεο της ίδιας περιόδου, βλέπουμε τα μέλη του πασίγνωστου γκρουπ απ' τον Βύρωνα να τραγουδούν ακόμα στα αγγλικά. Ποιος ξέρει; Υπάρχει μια απειροελάχιστη πιθανότητα οι Ba$$$onics να το έκαναν πρώτοι. Έστω από την αποθήκη τους.

Για την ιστορία, το πρώτο ελληνόφωνο rap άλμπουμ θεωρείται για πολλούς το ντεμπούτο των O.P.A., με τίτλο: «Εν+Τάξει». Το ακούω σαν άποψη, αλλά θεωρώ ότι οι συγκεκριμένοι ήταν περισσότερο οι Έλληνες Milli Vanilli, παρά οι αντίστοιχοι Public Enemy. Όπως και να 'χει, respect. Ο Άρης Τόμας, από την άλλη, είχε πολύ διαφορετική λογική για να θεωρηθεί rap. Το παιχνίδι του ελληνόφωνου στίχου που έθεσε πραγματικά τις βάσεις για να θεσπιστεί μια σκηνή, ξεκινά από τους τους FF.C., τους Active Member και τους Terror x Crew. Βέβαια, αυτή είναι μια άλλη κουβέντα.

Πίσω στο βίντεο, καταλαβαίνουμε ότι τα περισσότερα κομμάτια βρίσκονται σε στάδιο πειραματισμού, με τον ST να κάνει απλώς freestyle, με εξαίρεση ένα τραγούδι στο τέλος που δείχνει να έχει μια πιο συγκεκριμένη δομή. Οι μορφές του βίντεο είναι αξεπέραστες. Πέραν των τριών μελών του γκρουπ, βλέπουμε τον «Τάκη τον Μαλλιά», ενώ την κάμερα κρατάει ο «Λάκης ο Ψηλός». Σε κάποια φάση, στο δωμάτιο μπαίνει και το κλασικό 80's μικρό αδερφάκι, που υπάρχει σε κάθε παλιό βίντεο που σέβεται τον εαυτό του.

Στο τέλος του βίντεο, βρισκόμαστε σε κάποιο κλαμπ ή σχολική γιορτή που πρόκειται να ξεκινήσει, αλλά δυστυχώς όλα τελειώνουν εκεί. Δεν γνωρίζω αν το υλικό προέρχεται από κάποιο live των Ba$$$onics. Αν κάτι τέτοιο ισχύει, θα ήθελα να το δω, μιας και κατά κάποιο τρόπο τους εδραιώνει ως ενεργό γκρουπ. Σίγουρα το παραπάνω υλικό δεν είναι ό,τι πιο σημαντικό υπάρχει στην ιστορία του ελληνικού hip-hop. Ωστόσο, είναι απομεινάρι μιας εποχής που ο ρομαντισμός δεν είχε χαθεί ακόμη.

Ακολουθήστε τον Αντώνη Κωνσταντάρα στο Ιnstagram.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE